REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/209-15

18. maj 2015. godine

B e o g r a d

Z A P I S N I K

25. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 14. MAJA 2015. GODINE

Sednica je počela u 9,40 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Miodrag Nikolić, Milija Miletić, Marjana Maraš, Arpad Fremond, Velimir Stanojević kao i Vladan Milošević, Nadica Nikolić Tanasijević, Slobodan Perić i Miroljub Stanković, zamenici članova Odbora.

Sednici nisu prisustvovali članovi Odbora: Jasmina Obradović, Milan Kovačević, Žarko Bogatinović, Đorđe Stojšić, Goran Ćirić, Dušan Petrović, Jovan Marković, Milan Korać i Sabina Dazdarević.

Pored članova Odbora sednici su prisustvovali: predstavnici Ministarstva unutrašnjih poslova: Milorad Todorović, sekretar ministarstva, Đorđe Babić, zamenik načelnika Sektora za vanredne situacije, predstavnici RHMZ: direktor RHMZ prof. dr Jugoslav Nikolić, i Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije.

Jednoglasno je usvojen sledeći

D n e v n i r e d

1. Problem nefunkcionisanja protivgradne zaštite u Srbiji i posledice;
2. R a z n o.

U uvodnim napomenama, pre prelaska na prvu tačku dnevnog reda, predsednik Odbora je još jednom uputio oštar protest povodom (ne) izveštavanja novinara RTS sa sednica Odbora za poljoprivredu, šumarstvo i vodoprivredu, kako u sedištu Narodne skupštine tako i prilikom održavanja sednica van sedišta.

Prva tačka dnevnog reda **- Problem nefunkcionisanja protivgradne zaštite u Srbiji i posledice**

U uvodnom izlaganju predsednik Odbora Marijan Rističević ukazao je da se štete od grada ponavljaju. Mreža sistem ne funkcioniše tako što jedni strelci brane određena područja dok drugi to ne čine, tako da se javljaju posledice u vidu uništenih useva. Javljaju se i ljudi iz unutrašnjosti i kažu da im rakete nisu podeljene.

Zamenik načelnika Sektora za vanredne situacije Đorđe Babić je rekao da postoje veliki problemi oko funkcionisanja protivgradne zaštite. Kako on kaže 2011. godine nadležnost oko protivgradne zaštite prešla iz RHMZ u Sektor za vanredne situacije MUP-a i tada je preuzeto trinaest radarskih centara i svi zaposleni u tim centrima. Nije postojala mogućnost da se preuzmu strelci i protivgradne stanice koji su ostali u nadležnosti RHMZ. Od preuzimanja, problem je nedostatak protivgradnih raketa. Svake godine nabavlja se određena količina prema raspoloživim sredstvima iz budžetskog fonda za vanredne situacije. Strelci imaju fiksnu naknadu od 4.000,00 dinara mesečno u vreme protivgradne sezone koja traje od 15. aprila do 15. oktobra. Na sednici Republičkog štaba za vanredne situacije podnet je izveštaj o stanju u protivgradnoj zaštiti i predlog mera za prevazilaženje nastale situacije. Usvojen je zaključak Republičkog štaba koji definiše trenutno stanje u protivgradnoj zaštiti i sve mere koje je potrebno preduzeti da bi se to stanje prevazišlo. Očekuje se da Vlada na sednici donese Zaključak kojim se usvaja ovaj izveštaj i predlog mera.

Direktor RHMZ prof. dr Jugoslav Nikolić izneo je da je RHMZ tražio u oktobru 2014. godine od nadležnih ministarstava da se obezbede stredstva za strelce. Naveo je da ima 1600 protivgradnih stanica, 10 radara koji su stari 40 godina i po njegovim rčima izvršena je amortizacija. Imaju i tri radara novije generacije od kojih su 2 neispravna. Kao nedostatke on je naveo sistem radio veza koji ima 65 repetitora na 65 lokacija kao i 1800 ručnih radio stanica koje su problem za održavanje (neke su stare 38 godina). Konstatovao je da je sistem u jako lošem stanju. Budžet RHMZ je smanjen i funkcionisanje institucije je svedeno na kratični minimum.

Sekretar Ministarstva unutrašnjih poslova Milorad Todorović je istakao da problem nefunkcionisanja protivgradnog sistema je restriktivan budžet, a da bi se uspostavila odgovarajuća zaštita od grada potrebno je ulaganje od 50 miliona evra i izmene postojeće zakonske regulative.

Nenad Budimović je ukazao na značaj usvajanja novog Zakona o odbrani od grada i izneo podatak da poljoprivreda čini 15% BDP Srbije, pri čemu svaka šteta od grada ima dalekosežne ekonomske posledice po našu zemlju.

U diskusiji su učestvovali narodni poslanici: Marijan Rističević, Veroljub Matić, Velimir Stanojević, Miodrag Nikolić, Vladan Milošević, Milija Miletić, Slobodan Perić, Nadica Nikolić Tanasijević, Marjana Maraš i Arpad Fremond.

Druga tačka dnevnog reda –**Razno**

Pod tačkom razno, narodni poslanik Milija Miletić, zatražio je da se rasprave okolnosti vezane za organizaciju 24. sednice Odbora van sedišta Narodne skupštine, u Opštini Knić.

Nakon rasprave o svim tačkama dnevnog reda, članovi Odbora su na osnovu člana 56. Poslovnika Narodne skupštine, usvojili sledeći:

ZAKLjUČAK

I

Odbor je konstatovao da je situacija zaštite poljoprivrednih useva od grada loša i gotovo dramatična zbog lošeg stanja sistema protivgradne zaštite kao i nedostatka sredstava.Odbor preporučuje da se ispita odgovornost nadležnih organa i pojedinaca za sadašnje neodrživo stanje. Odbor preporučuje Vladi Republike Srbije, nadležnim organima i službama da se postojećih 7000 raketa što pre podeli protivgradnim stanicama i strelcima, da se hitno otvori postupak nabavke dodatnih 11000 protivgradnih raketa i obezbede sredstva za isplatu strelaca. Lokalnim samoupravama se preporučuje da se uključe u dopunjavanje sistema i eventualnu nabavku raketa.

II

Odbor preporučuje da se Republičkom hidrometeorološkom zavodu odobre sredstva za angažovanje strelaca.

III

Odbor preporučuje da se nastavi sa podsticajima za nabavku protivgradnih mreža i opreme za voćnjake i povrtnjake.

IV

Odbor preporučuje nadležnim organima i službama da se od evropskih i drugih fondova traže sredstva za projekte za nabavku opreme za protivgradnu zaštitu.

V

Odbor preporučuje da se Zakonom o poljoprivrednom zemljištu propišu odredbe, kojima bi se od prihoda dobijenih od zakupa poljoprivrednog zemljišta odvojilo 1%, a koji bi se srazmerno raspodelio vezano za zaštitu od grada.

VI

Odbor preporučuje da se sredstvima kojima raspolaže Uprava za poljoprivredno zemljište prioritetno grade i održavaju atarski putevi koji vode do protivgradnih stanica.

VII

Odbor je spreman da u skladu sa dogovorom sa nadležnim organima formira ili da delegira predstavnike za Radnu grupu koja će se baviti pitanjima protivgradne zaštite.

VIII

Odbor predlaže Vladi i nadležnim ministarstvima, da se pronađu u budžetu neophodna sredstva za program mera, u cilju efikasne zdravstvene zaštite stočnog fonda i stavi na raspolaganje Upravi za veterinu, na način na koji poljoprivrednici ne bi učestvovali u snošenju troškova zdravstvene zaštite životinja. Potrebno je prilagoditi postojeći Pravilnik koji reguliše promet životinja tako da bude u korist i kupca i prodavca.

IX

Odbor preuzima obavezu da posveti pažnju problemu nefunkcionisanja protivgradne zaštite u Srbiji i njenim posledicama na sednici Odbora van sedišta NSRS, koja će biti održana u Bačkoj Topoli.

Pošto drugih pitanja i predloga nije bilo, sednica je zaključena u 13,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević